**Skriftlig beretning for året 2024.**

Først og fremmest tak til bestyrelsen og frivillige, som i løbet af året har gjort en indsats for foreningen.

En stor tak skal rettes til Anja Bille-Hansen. Anja har gennem mange år ihærdigt støttet Bevaringsforeningens arbejde både i bestyrelsen og som repræsentant i Facaderådet. Anja har nu besluttet at træde ud af bestyrelsen.

Også tak til Jørgen Kreiner-Møller og Annette Nielsen som ligeledes stopper deres engagement i bestyrelsen.

Tak til Helle Thomasen som har sørget for at vi er fint repræsenteret i artikler i aviserne Sjællandske og Sydsjællands Tidende.

Vi har i 2024 afholdt i alt 7 bestyrelsesmøder: den 8. januar, den 19. februar, den 29. april, den 5. august, den 18. september, den 21. oktober og den 25. november.

I den skriftlige beretning henvises til de 2 numre af nyhedsbrevet, som er delt rundt til alle medlemmer af foreningen. Bladet udkom juni og december. Alle bladene ligger på vores hjemmeside og giver et godt indblik i bestyrelsens gøren og laden i 2023.

Foreningen er på Facebook: [By og Land Præstø](https://www.facebook.com/ByogLandPraestoe) og har egen hjemmeside ([www.bevaring-præstø-og-omegn.dk](http://www.bevaring-præstø-og-omegn.dk) )

**Høringssvar:**

Vi har udarbejdet 1 høringssvar som kan ses på hjemmesiden under punktet indsigelser: Det drejer sig om:

* Nedrivning af to kampestenslænger til Lydehøj ved Ugledige.

I indsigelsen om tilladelse til nedrivningen skrev vi bl.a.:

Vi kan ikke støtte nedrivning af kampestensudlængerne mod øst og vest ud fra følgende argumenter:

Lydehøjgård er en af de større, fritliggende gårde i det tidligere Allerslev sogn. Det er en markant gård, som har været i slægtens eje siden 1908 og som har betydet meget for den lokale udvikling og selvforståelse.

Kampestensbygninger på landet adskiller sig markant fra de traditionelle danske huse i bindingsværk og murværk. Det er typisk gårdens udlænger, som vi ser med hvide ”kniplingsfuger” og en grov overflade af kampesten.

I temagennemgangen fra Kulturarvsstyrelsen fra 2002, ”Landbrugets bygninger 1850-1940 kan læses:

*”I de dele af landet, hvor der var kampesten, blev der i årene 1850 til ca. 1900 opført en del udlænger heraf. Det var især ved Mogenstrup Ås ved Næstved og randmorænestrøgene på Fyn og i Jylland. Her blev stenene dels taget fra markerne, dels fra stendigerne. Generelt findes kampestenbygningerne spredt over hele landet, med undtagelse af hedesletterne og i marsken”.*

Der er ikke mange kampestensudlænger eller -gårde tilbage i Danmark. Derfor skal vi passe på de få som endnu er tilbage. Udover Lydehøjgård er Enghavegaard uden for Allerslev er et fint eksempel på en kampestensgård.

Byggeri med kampesten kom først rigtigt i gang i 1880'erne og fortsatte frem til begyndelsen af det 20. århundrede. Udlængerne på Lydehøjgård er oplyst bygget i 1889. De har således vist deres holdbarhed i 135 år. Hvor mange nye bygginger holder i 135 år?

De to kampestensbygningerne kan bruges til opbevaring af landbrugsprodukter f.eks. korn, kunstgødning, såsæd mm. og den store have betyder, at de nye ejere også får god brug af lader til opbevaring af større havemaskiner og -redskaber mm. Det er uklogt at rive smukke, markante og traditionelle bygninger ned, for at bygge nye. Også af hensyn til klimaregnskabet, skal vi passe på de bygninger, som allerede er bygget.

**Dialogmøde med borgmesteren blev afholdt den 12. november og dialogmøde med kommunalbestyrelsesmedlemmer blev afholdt på biblioteket den 19. november.**

Bestyrelsen havde inviteret borgmesteren til dialogmøde den 12. november og den 19. november afholdt vi offentligt dialogmøde med medlemmer fra kommunalbestyrelsen. På begge møder rejste vi følgende emner:

1. Overholdelse af lokalplaner, særligt i Præstø midtby, som er et område dækket af lokalplan C 16.00.01 ”Præstø bevaring og udvikling” fra 2012.
2. Behovet for en overordnet planlægning af nybyggeri mod Lundegaard/Præstø øst. Herunder klare krav til bebyggelsens placering, materialer, vej-og stiforløb mm.

Ovenstående er et forslag, som vi også bragte frem i forbindelse med høring om lokalplanen for byggeriet af supermarkedet Lidl. Lidl-byggeriet er et klassisk eksempel på, hvad der sker, hvis kommunen ikke stiller klare krav til byggeri, grønne områder og reklamer. Det kan nærmest ikke blive værre og Lidl står nu som en skamplet på indkørslen til Præstø fra Jungshovedvej ad Næbvej.

”Vi behøver ikke at spørge om der har været en arkitekt til stede, for det har der ikke, men har der været en politiker til stede?”

1. Kommunale bygninger: fremtiden for Adelgade 154/Østerbro 2 og Biblioteket.

Vi har noteret os at biblioteket flytter til Støberihallen og at kommunen har gjort det muligt, at nedlægge parkeringspladsen foran Østerbro 2. Vi antager derfor, at begge bygninger står foran at skulle have nye ejere eller lejere. Vi vil derfor gerne understrege, at der er tale om bygninger med højkvalitet som der bør passes på.

Såvel tilbygningen til Adelgade 154 (Østerbro 2) og biblioteket blev bygget tilbage i Præstø kommunes tid; en tid, hvor der blev lagt vægt på kvalitet i byggeriet. Det har vi har endnu til gode at se fra Vordingborg kommunes side.

1. Privatisering af havneområdet.

Restauranter og cafeer på havneområdet udvides løbende, med den konsekvens, at det offentlige tilgængelige areal, til andre aktiviteter, bliver mindre og mindre.

1. Kommunens manglende vedligeholdelse af egne fredede bygninger og den manglende forståelse for de bevaringsværdige bygningers betydning for kvaliteten af kommunens bebyggede miljøer.
2. Spredte containere, store skraldespande og parkering af autocampere forringer væsentligt købstadsmiljøet på havnen. Der er jo ikke tale om en industrihavn!
3. Dambæks have var tidligere en skattet grøn oase i havneforløbet. Haven er nu præget af misligholdelse og der er etableret parkeringspladser til joller, hvor der tidligere var græs og legeplads.

Afslutningsvis opfordrede vi til, at kommunen igen lægger billet ind på at blive en del af Landsbypuljemidlerne. Det er en god måde at støtte ejere med et, omend beskedent, bidrag til vedligeholdelsen af bevaringsværdige bygninger. En vedligeholdelse, som jo ikke alene kommer ejerne til glæde, men alle, der færders i kommunen.

**Boligområde ved Lundegaard.**

For så vidt angår Lokalplan for et boligområde ved Lundegaard, omfattende parcelhusbyggeri med 22 parceller og lokalplan for byggeri af et supermarked i krydset ved Jungshovedvej og Næbvej (Lokalplan vedtaget i 2022) og en lokalplan for Rødegårds udstykning, er alle disse lokalplaner vedtaget uden en forudgående, overordnet planlægning for byudvikling af Præstø mod Lundegård. Det er tilfældigheder der afgør, hvor og hvad der bygges.

Det er vores klare opfattelse, at de fremlagte lokalplaner ikke har de byplanmæssige og klimamæssige kvaliteter, der i dag må sættes som minimum. Lokal­pla­nernes klimaaftryk skal tages meget mere alvorligt end det, der her er lagt op til. Det er ikke nok at bruge ordene ”grønt” og ”bonusvirkning” og der er samtidig en iøjnefaldende mangel på byplanmæssige og landskabskulturelle kvaliteter i alle planer. Det er useriøst.

Resultatet for byggeriet af Lidl taler for sig selv; det er en skamplet for indkørslen til Præstø

**Opsætning af solceller i områder med bevarende lokalplaner:**

Kommunen besluttede i 2024, at det fremover skal være muligt at opsætte solceller på ejendomme i Præstø midtby som ikke er fredede eller har bevaringsværdi. Det er stik imod en nutidig kvalitets- og helhedsvurdering af kulturmiljøer.

Solceller er nu opsat på Vesterbro nr. 6. Synlige fra Ny Esbjergvej.

**Facaderådet:**

Jørgen Kreiner-Møller har været foreningens repræsentant i facaderådet.

I samarbejde med de tre bevaringsforeninger har Jørgen Kreiner-Møller stillet forslag om, at facaderådenes forretningsorden også kommer til at omfatte byrummene. Altså sager under Torve- og gaderegulativet. Forslaget er endnu ikke afklaret i kommunen.

I samarbejde med vores søsterforeninger på Møn og i Vordingborg har vi stillet forslag om at nye bymiljøråd erstatter de, af kommunen nedlagte, facaderåd. Dette arbejde foregår i skrivende stund.

**Sommerudflugten**

Sommerudflugten gik i 2024 til Beldringe gods.

Restaureringsarkitekt Lisbeth Søkilde, Stenbjerghus viste rundt og fortalte om stedets historie og de ændringer, der er sket siden Hans Michael Jebsen overtog godset. En spændende rundvisning i den imponerende lade, i hovedbygningen fra kælder til loft og i den omgivende park.

Beldringe var i en stor del af 1700-tallet underlagt Vordingborg rytterdistrikt, som var et af de i alt 12 rytterdistrikter i Danmark, hvis formål var at betale for det nationale rytteri. Gården var mellem 1774 og 1993 ejet af slægten Raben-Levetzau. Beldringes hovedbygning er opført i 1561 som et trefløjet anlæg, hvoraf kun hovedfløjen eksisterer i 2013. Til Beldringe hører en gammel bindingsværkslade fra 1715.

Efter besøget var der arrangeres fællesspisning på restaurant Sommer’s på Præstø Havn.

Bestyrelsen modtager gerne forslag til udflugt i 2025.

**Samarbejdet med Bygnings- og Landskabskultur Møn og Bevaringsforeningen Vordingborg.**

Vi mødes 3 - 4 gange årligt på Teknik- og miljøforvaltningen i Langebæk. På disse møder deltager kommunens medarbejdere i de punkter, der er relevante for dem.

Bevaringsforeningerne modtager desværre ikke, som tidligere, tilskud fra kommunen til gennemførelse af det traditionelle arrangement i anledning af Bygningskulturens Dag.

Vi ansøgte derfor projektet ”Samlingskraft” finansieret af Realdania med positivt resultat. Vi gennemførte i bus et meget spændende, dagsarrangement med temaet: ”Nye bo- og arbejdsfællesskaber i værdifulde kulturmiljøer”.

Første stop på turen var: Residens Møn – fra hotel til seniorbofællesskab, dernæst bofællesskabet Vindhøj ved Stensby og tilslut Oremandsgård – fællesskab på godset.

Vi fortsætter **registreringen af bevaringsværdige bygninger** i Gl. Langebæk kommune i løbet af foråret og sommeren 2025.

**Gyldne dage i Præstø.**

Temaet for gyldnedage i 2025 er: ”Håndværk for bæredygtighed - Håndværkergade på Præstø havn”

Bevaringsforeningen planlægger at deltage med en værkstedbod med fokus på bygningshåndværk. Gyldne Dage finder sted den 13-14. september 2025.

**Støberihallerne på Adelgade.**

Istandsættelsen af Støberihallerne ser ud til at blive afsluttet i 2025.

Vordingborg Kommune har solgt Støberihallerne til Realdania By og Byg med henblik på at restaurere og ombygge de bevaringsværdige bygninger og udleje dem til kommunen til brug for bibliotek, borgerservice, møder, kultur, Lokalhistorisk Arkiv og andre foreningsaktiviteter.

Vordingborg Kommune har forpligtet sig til at understøtte projektet ved at bygge en lille fodgængerbro over åen, så Støberihallerne forbindes med en eksisterende p-plads syd for åen, som samtidig udvides.

I foreningen glæder vi os over, at Støberihallerne bliver bevaret for eftertiden. Og at istandsættelsen er godt i gang.Især glæder vi os over, at det er Realdania By og Byg, der har købt dem og gennemfører restaureringen. Bevaringsforeningen har i øvrigt leveret et større parti kalksten til istandsættelsen.

**Det grønne tehus**

Vi har taget initiativ til at sikre bevaringen af det lille grønne tehus i Dambæks have.Det er nu ved at være færdigt og i skrivende stund bliver det flyttet tilbage på pladsen ved Dambæks have, hvor de sidste arbejder vil blive afsluttet.

Vordingborg kommune, tømrermester Madsen, malermester Birte Olsen og Palles kraner støtter istandsættelsen. Samarbejde og gode råd får vi gavmildt af Traditionelle Håndværk.

Mens Tehuset har været under renovering i Bådehallen har huset i 2024 været brugt til udskænkning fra Pakhus 8 under Gyldne Dage og julemarkedet. Det er en glæde at huset allerede på denne måde har været i brug.

Vi konstaterer, at kommunen er godt i gang med at skamfere haven.

*”Dambæks have ligger beskyttet og omkranset af træer, rørskov og hæk. Haven var en fin kontrast til resten af havnefrontens travlhed. Havens intimitet lægger op til ro, hygge og ophold” skrev en dygtig medarbejder i Vordingborg kommune for et par år siden.*

Det vi ser nu, er etablering af to store grus-pladser til opbevaring af både, træer på græsset er fældet og hækken mod den store plads mod øst er revet op. For så vidt angår poplen og rørskoven skal det nok komme i gen.

Uklædelige containere misklæder de to indgange til haven. Haven er i en miserabel forfatning. Ved henvendelse til kommunen angående dette er svaret, at det er midlertidigt. Det tror vi simpelthen ikke på.

**Vi havde besøg af Landsforeningen for Bygnings- og Landskabskultur i Præstø den 24. maj 2024.**

Bevaringsforeningen tog imod 45 medlemmer fra hele landet på en solrig dag i maj. Efter byvandring besøgte vi: Støberihallerne, Traditionelle Håndværk, og Thorvaldsens samling på Nysø. En meget vellykket dag blev afsluttet med kaffe i haven til Torvet 13.

Karen Margrethe Olsen

Formand

28. januar 2025